Do They Know It’s Christmas?

«Do They Know It's Christmas?» er en sang skrevet av Bob Geldof og Midge Ure, og ble spilt inn, produsert og mikset i løpet av 24 timer 25. november 1984 da de fikk et døgns gratis studiotid denne dagen. Sangen ble gitt ut som single med Band Aid 3. desember 1984. Den er senere gitt ut i flere versjoner. Geldof skrev i hovedsak teksten, mens Ure laget musikken og sto for korarrangementet. Ure var også produsent.

 Formål 
Initiativet til sangen ble tatt av Bob Geldof etter at han hadde han hadde sett en dokumentarfilm av Michael Buerk om sultkatastrofen i Etiopia på BBC. Geldof tok umiddelbart kontakt med Ure fra Ultravox og de skrev sangen på svært kort tid. Formålet med utgivelsen var å reise penger, men særlig få sultkatastrofen i Etiopia, som på dette tidspunktet hadde pågått i tre år uten internasjonal oppmerksomhet, på den internasjonale dagsordenen. Dette lyktes de med. Som også andre julesanger, blir den hentet fram igjen i førjulstider og allerede året etter vendte sangen tilbake til de britiske hitlistene og fikk en plassering på tredjeplass uken etter julen 1985. 

Også en versjon fra november 2004, produsert i anledning av 20-årsjubileet av den første innspillingen, nådde også førsteplassen på hitlistene også dette året. 

Dagen etter utgivelsen i 1984 var Geldof på frokostsendingene til BBC og lovet at hver penny av salgetskulle gå til de sultrammede. Dette førte til en konflikt med myndighetene, da de nektet å gi fra seg omsetningsskatten VAT på salget av singlen. Geldof utfordret statsminister Margaret Thatcher direkte, og etter en offentlig polemikk og under presset fra den offentlige opinionen måtte regjeringen gi seg og ga avgiftspengene tilbake til formålet.

 Musikken 
Sangen består av to deler, en versedel og en overgang, hvor de enkelte kormedlemmene sang hver sin strofe, og et refreng i form at to repeterende strofer med hele ensemblet. Kordelen la Ure på rett før innspillingen, og er i sin stil svært lik mye av det han laget med Ultravox, som for eksempel «Hymn» fra to år tidligere. Musikken kjennetegnes av markert bruk av trommer, blant annet spilt av Phil Collins, og er i hovedsak basert på synthesizer, og har klare elementer fra new romantic-sjangeren.

Sangen ble en kjempehit, og solgte en million eksemplarer allerede første uken. Den lå øverst på de britiske hitlistene i fire uker.

Tekst
Sangens tema er at mens man i de rike landene i vesten feirer jul og koser seg, dør våre medmennesker i sultkatastrofer andre steder, i dette tilfellet i Etiopia. 

Bono var i utgangspunktet lite glad for den strofen han sang, «Tonight thank God it's them instead of you.». Senere måtte han medgi at det var en smertefull sannhet i den, at mens vi kan føle med og få skyldfølelse av andres lidelse, er vi allikevel ikke i stand til å ta inn over oss deres lidelse. Geldofs tanke bak strofen var at vi må være takknemlige for at våre egne kjære ikke er i den situasjonen som de nødstedte er. Ure tok opp denne strofen i samme oktav som resten av sangen, men Bono sang den en oktav opp da det ble hans tur til opptak, og det får en virkningen av et element av desperasjon i fremføringen. Det ble med dette ene opptaket.

 Deltakere 
rekkefølgen fra platecoveret:
 Adam Clayton (U2)
 Phil Collins (Genesis, solo)
 Bob Geldof (Boomtown Rats)
 Steve Norman (Spandau Ballet)
 Chris Cross (Ultravox)
 John Taylor (Duran Duran)
 Paul Young
 Tony Hadley (Spandau Ballet)
 Glenn Gregory (Heaven 17)
 Simon Le Bon (Duran Duran)
 Simon Crowe (Boomtown Rats)
 Marilyn
 Keren Woodward (Bananarama)
 Martin Kemp (Spandau Ballet)
 Jody Watley (Shalamar)
 Bono (U2)
 Paul Weller (The Style Council)
 James «J.T.» Taylor (Kool & The Gang)
 George Michael (Wham!)
 Midge Ure (Ultravox)
 Martyn Ware (Heaven 17)
 John Keeble (Spandau Ballet)
 Gary Kemp (Spandau Ballet)
 Roger Taylor (Duran Duran)
 Sarah Dallin (Bananarama)
 Siobhan Fahey (Bananarama)
 Pete Briquette (Boomtown Rats)
 Francis Rossi  (Status Quo)
 Robert «Kool» Bell (Kool & The Gang)
 Dennis J. T. Thomas (Kool & The Gang)
 Andy Taylor (Duran Duran)
 Jon Moss (Culture Club)
 Sting (tidligere The Police)
 Rick Parfitt (Status Quo)
 Nick Rhodes (Duran Duran)
 Johnny Fingers (Boomtown Rats)
 David Bowie
 Boy George (Culture Club)
 Holly Johnson (Frankie Goes to Hollywood)
 Paul McCartney (tidligere The Beatles)
 Stuart Adamson (Big Country)
 Bruce Watson (Big Country)
 Tony Butler (Big Country)
 Mark Brzezicki (Big Country)

 Se også 
Band Aid
Live Aid
Live 8

 Eksterne lenker 

 Lyd og bilde fra originalinnspillingen 25. november 1984
 Teksten






Kategori:Julesanger
Kategori:Sanger fra 1984
Kategori:Engelskspråklige julesanger eller juleslagere